Hof sê finaal oor baba Charlie GardCharlie Gard (Foto: Facebook) ŉ Britse hooggeregshof het vandeesweek beslis dat Charlie Gard, die 11 maande oue en terminaal siek baba van Engeland, na ŉ hospies in Brittanje oorgeplaas moet word om vreedsaam te sterf en nié by sy ouers se huis soos hulle aanvanklik versoek het nie. Chris Gard en Connie Yates, Charlie se ouers, het vroeër vandeesweek die hof gevra om hulle toe te laat om hom huis toe te neem en tuis vir hom te sorg tot hy sterf. Die egpaar het aan die hof gesê ŉ dokter sal hul huis gereeld besoek en ook aan die hof terugvoer gee. Regter Justice Francis het egter Woensdag gesê dat Charlie nie die nodige sorg gaan kry wat hy verg indien hy by sy ouerhuis versorg word nie. Francis het daarom beslis dat hy na ŉ hospies in Brittanje geneem word en kort ná sy aankoms by die hospies van die asemhalingsmasjiene afgehaal sal word. Die regspan vir die egpaar het in die hof aangevoer dat hulle bereid is om hul aanvanklike plan om Charlie tuis te versorg, te laat vaar, maar dan wil hulle op hul eie tyd van hul seun afskeid neem voordat die masjiene afgeskakel word. Die prokureurs het gesê verskeie dokters en verpleegsters het hul dienste aangebied, en dat die ouers self uit ŉ fonds vir die sorg sal betaal. Francis het egter gesê dit sal nié in Charlie se beste belang wees om hom aan die lewe te hou nie, en dat hy na ŉ hospies oorgeplaas moet word om toegelaat te word om te sterf. Volgens The Telegraph was die egpaar Woensdag albei in trane ná die uitspraak en het Connie buite die hof geskree: “Ek hoop julle is gelukkig met julself!” Intussen het die Great Ormond Street-hospitaal, waar Charlie versorg is, in ŉ verklaring hul medelye aan die familie betuig. “Ons is diep hartseer oor die verskille tussen Charlie se dokters en sy ouers, en dat dit so in die hof uitgerek moes word. Sy ouers het onverpoosd probeer om die sorg vir hom te beding wat hulle dink hy verdien, en dit is hulle reg. Al die personeel by Great Ormond staan elke oggend op om na siek kinders om te sien. Ons het alles in ons vermoë gedoen om aan hul wense te voldoen, maar ons moet doen wat die beste vir Charlie is. Ons simpatie is by die ouers.” Charlie ly aan die uiters seldsame enkefalomiopatiese mitochondriale DNS-ledigingsindroom (MDDS) wat kort ná geboorte gediagnoseer is. Dié sindroom beïnvloed weefsel in die spiere, lewer, of sowel die spiere as die brein, en veroorsaak as’t ware dat “foutiewe DNS” in die liggaam nie genoeg krag na die spiere en brein stuur om te kan beweeg of aksies uit te voer nie. Volgens Charlie se ouers het dié siekte sy hart, lewer én niere aangetas. Hy kan ook nie self asemhaal nie en is daarom aan ŉ asemhalingsmasjien gekoppel. Hy kan ook nie sy oë oopmaak of sy arms of bene beweeg nie. Gard en Yates was sedert begin vanjaar in ŉ ingewikkelde regsgeding gewikkel om alternatiewe behandeling vir Charlie aan te vra nadat die hospitaal aangeraai het dat hy ŉ vreedsame dood moet sterf. Lees alle vorige berigte oor Charlie Gard op Maroela Media.